PRACOVNÝ DOKUMENT ÚTVAROV KOMISIE ZHRNUTIE POSÚDENIA VPLYVU Sprievodný dokument Návrh NARIADENIE EURÓPSKEHO PARLAMENTU A RADY o produkcii a sprístupňovaní rastlinného rozmnožovacieho materiálu na trhu (právna úprava v oblasti rastlinného rozmnožovacieho materiálu) /* SWD/2013/0163 final */





PRACOVNÝ DOKUMENT ÚTVAROV KOMISIE ZHRNUTIE POSÚDENIA VPLYVU Sprievodný dokument Návrh NARIADENIE EURÓPSKEHO PARLAMENTU A RADY o produkcii a sprístupňovaní rastlinného rozmnožovacieho materiálu na trhu (právna úprava v oblasti rastlinného rozmnožovacieho materiálu) 1. Vymedzenie problému Kontext Trh EÚ s obchodným osivom má v súčasnosti hodnotu približne 6,8 miliardy EUR, čo predstavuje viac ako 20 % celkového celosvetového trhu s obchodným osivom. V roku 2002/2003 sa EÚ stala čistým vývozcom osiva. V súčasnosti vykazuje odvetvie rastlinného rozmnožovacieho materiálu EÚ na celosvetovej úrovni vysokú konkurencieschopnosť: je najväčším vývozcom s vývoznou hodnotou vo výške 4,4 miliardy EUR, čo je viac ako 60 % celosvetového vývozu. Odvetvie je veľmi koncentrované (10 najväčších spoločností predstavuje takmer 67 % celosvetového trhu s osivom), ale MSP a mikropodniky zohrávajú kľúčovú úlohu v rámci vnútorného trhu, najmä pokiaľ ide o okrajové segmenty trhu, ako napríklad ekologické plodiny. Rastlinný rozmnožovací materiál je základným vstupom pre produktivitu, rôznorodosť a kvalitu rastlín a potravín. Táto skutočnosť sa odráža vo vnútroštátnych právnych predpisoch od konca 19. storočia, ako aj v európskych právnych predpisoch. Súčasné právne predpisy EÚ týkajúce sa rastlinného rozmnožovacieho materiálu sa vyvíjali od šesťdesiatych rokov dvadsiateho storočia. Tento rámec sa v súčasnosti skladá z 12 základných smerníc Rady vzťahujúcich sa na zapisovanie odrôd do zoznamu, ktorým sa povoľuje obchodovanie s týmito odrodami, a na špecifické požiadavky kladené na rôzne druhy (osivo krmovín, obilnín, repy, olejnín a priadnych rastlín a osivo zeleniny, množiteľský materiál viniča, sadivo zemiakov, rozmnožovací materiál zeleniny iný ako osivo, množiteľský materiál ovocných drevín, okrasné rastliny, lesný reprodukčný materiál) v súvislosti s obchodovaním s týmito druhmi. Geneticky modifikovanými organizmami sa zaoberajú osobitné právne predpisy (smernica 2001/18/ES, nariadenie (ES) č. 1829/2003 a nariadenie (ES) č. 1830/2003) a nie sú zahrnuté do tejto iniciatívy. Vymedzenie problému Zatiaľ čo existujúce právne predpisy EÚ týkajúce sa rastlinného rozmnožovacieho materiálu boli prínosom pri dosahovaní počiatočných cieľov zameraných na zaručenie voľného obchodovania s materiálom a dodávania zdravého a kvalitného rastlinného rozmnožovacieho materiálu, a tým prispeli k produktivite v odvetviach poľnohospodárstva, záhradníctva alebo lesného hospodárstva, vynáral sa čoraz väčší počet problémov: · Zložitosť a rozdrobenosť právnych predpisov, nedostatočná súdržnosť s ostatnými politikami, chýbajúce pravidlá EÚ týkajúce sa návratnosti nákladov, neharmonizovaná transpozícia a vykonávanie súčasných smerníc a následné rozdiely napr. v technických požiadavkách sú prekážkou pre vytvorenie rovnakých podmienok pre všetkých prevádzkovateľov. Je tiež potrebné dosiahnuť pokrok, pokiaľ ide o zjednodušenie právnych predpisov a súdržnosť politík. Previerka právnych predpisov v oblasti rastlinného rozmnožovacieho materiálu je preto súčasťou súboru štyroch revízií týkajúcich sa zdravia rastlín, zdravia zvierat, obchodovania s rastlinným rozmnožovacím materiálom a úradnej kontroly potravín a krmív. · Nepružnosť súčasných právnych predpisov pri prideľovaní povinností vytvára vysoké administratívne zaťaženie pre verejné orgány a obmedzuje flexibilitu prevádzkovateľov podnikov (napr. nemožnosť vykonávať určité úlohy). · Absencia horizontálnej koordinácie s ďalšími politikami a stratégiami EÚ je prekážkou efektívnejšieho vykonávania platných právnych predpisov, politík a stratégií EÚ (udržateľné poľnohospodárstvo a lesné hospodárstvo, ochrana biologickej diverzity, zmena klímy, biohohospodárstvo). Tieto problémy sú podrobnejšie opísané v oddiele 2.3 správy. Vzhľadom na stratégiu Európa 2020 „Inteligentný, udržateľný a inkluzívny rast“ a potrebu posilniť konkurencieschopnosť európskych podnikov, najmä malých a stredných podnikov, a okrem toho berúc do úvahy zásady Komisie týkajúce sa inteligentnej regulácie a vývoj hospodárskych a vedecko-technických súvislostí v odvetví rastlinného rozmnožovacieho materiálu zmena právnych predpisov a ich lepšie vykonávanie nie je dostatočným opatrením. Hodnotenie, analýza a rozsiahle konzultácie s členskými štátmi a zainteresovanými stranami potvrdili potrebu aktualizovať systém. To možno dosiahnuť kombináciou opatrení sledujúcich tri osi (uvedené nižšie), pričom ich výsledkom sú možnosti politiky, ktoré by sa mali posúdiť: (1) Zjednodušenie: právna štruktúra si vyžaduje podstatné zjednodušenie v podobe nariadenia tak, aby sa zabezpečilo harmonizované vykonávanie predpisov vo všetkých členských štátoch a rovnaké podmienky pre všetkých prevádzkovateľov. (2) Flexibilita a spoločná zodpovednosť: prevádzkovatelia potrebujú väčšiu flexibilitu pri výkone prác v rámci registrácie a certifikácie odrôd a činnosť príslušných orgánov sa musí viac zamerať na dohľad nad produkciou rastlinného rozmnožovacieho materiálu v EÚ (prechod od kontroly produktov k auditom procesov). Preto verejné služby musia byť finančne zabezpečené. Vo všeobecnosti je zapísanie odrôd rastlinného rozmnožovacieho materiálu v národných registroch a v registri EÚ pod jedinečným názvom podmienkou obchodovania s nimi a zakladá sa na identite (odlišnosti, vyrovnanosti a stálosti) a vlastnostiach (hospodárska hodnota) odrody. Okrem toho jednotlivé dávky rastlinného rozmnožovacieho materiálu podliehajú systému kontroly kvality. Tieto aktivity by mohli vykonávať príslušné orgány, prevádzkovatelia pod úradným dohľadom alebo (pre určité kategórie rastlinného rozmnožovacieho materiálu) by mohli spadať do zodpovednosti prevádzkovateľa. Táto spoločná zodpovednosť a zvýšenie flexibility by mali viesť k úsporám celkových nákladov vďaka efektívnejšej a časovo primeranej organizácii práce a urýchlia prístup nových inovatívnych odrôd na vnútorný trh. (3) Súdržnosť a horizontálne prepojenia: okrem produktivity a kvality rastlinného rozmnožovacieho materiálu je potrebné riešiť otázky udržateľnosti, ochrany biologickej diverzity a zmeny klímy. Ako by sa problém vyvíjal, keby sa neprijali žiadne opatrenia? Súčasné právne predpisy umožňujú uskutočňovať preskúmanie odrôd len úradným orgánom. Do určitej miery môžu certifikačné úlohy vykonávať prevádzkovatelia pod úradným dohľadom. Obmedzenia však neumožňujú vykonávať pod dohľadom certifikáciu určitých druhov (napr. zemiakov) a kategórií rastlinného rozmnožovacieho materiálu. To má vplyv na podniky s obmedzeným priestorom na prevádzku, najmä keď medzinárodný kontext je v štádiu vývoja. Ak by sa neprijali žiadne opatrenia, nedostatky systému budú narastať a budú predstavovať čoraz väčšie zaťaženie pre úradné orgány aj pre podniky a budú mať dôsledky pre konkurencieschopnosť, prispôsobenie sa požiadavkám trhu, ako aj pre vývozné kapacity vo vzťahu ku konkurentom mimo EÚ. Predpisy by sa mohli stať ešte problematickejšími, ak sa vezmú do úvahy dôsledky rastúceho tlaku na národné rozpočty. Okrem toho rozdiely, pokiaľ ide o technické požiadavky na rastlinný rozmnožovací materiál, nepodporujú vytvorenie spravodlivých podmienok pre podniky na vnútornom trhu. Zložitosť a rozdrobenosť právnych predpisov zachová existujúcu neistotu pri ich vykonávaní. Pokiaľ ide o nové problémy, ako sú biologická diverzita, zmena klímy a biohohospodárstvo, súčasné právne predpisy ich budú naďalej riešiť ako okrajové témy. Nedosiahli by sa žiadne synergické efekty s právnymi predpismi v oblasti zdravia rastlín týkajúcimi sa kontrol zdravia rastlín, ktoré sú súčasťou postupu certifikácie rastlinného rozmnožovacieho materiálu, ani integrácia všeobecných zásad týkajúcich sa úradných kontrol, ktoré sú zahrnuté v nariadení (ES) č. 882/2004. 2. Analýza subsidiarity Legislatívny rámec pre rastlinný rozmnožovací materiál je založený na článku 43 Zmluvy o fungovaní Európskej únie (spoločná poľnohospodárska politika), ktorého ciele sú: zvýšiť produktivitu poľnohospodárstva a zabezpečiť primeranú životnú úroveň poľnohospodárov, stabilizovať trhy, zabezpečiť dostupnosť dodávok za primerané ceny pre spotrebiteľov. Lisabonská zmluva označuje poľnohospodárstvo ako oblasť spoločných právomocí. Okrem toho právny základ pre opatrenia EÚ doplňujú pravidlá o vnútornom trhu (článok 114 ZFEÚ) a ochrane životného prostredia (článok 191 ZFEÚ). Zavedenie právnych predpisov EÚ o obchodovaní s rastlinným rozmnožovacím materiálom v šesťdesiatych rokoch dvadsiateho storočia prispelo k vytvoreniu vnútorného trhu s týmto materiálom. Ako potvrdzujú mnohé zainteresované strany, tieto pravidlá EÚ mali pozitívny vplyv na voľný pohyb, dostupnosť a kvalitu rastlinného rozmnožovacieho materiálu a uľahčili obchodovanie v rámci EÚ. Schvaľovanie rastlinného rozmnožovacieho materiálu pred uvedením na trh vykonávajú vnútroštátne orgány a platí pre všetky členské štáty, čo zabezpečuje otvorenú súťaž na jednotnom trhu a zároveň chráni subsidiárne prvky pre členské štáty, ktoré berú do úvahy ich vnútroštátne potreby (napr. hospodárska hodnota vychádza z agroekologického hodnotenia). Ak by sa neprijalo žiadne opatrenie na úrovni EÚ, namiesto jedného by fungovalo 27 systémov. Tým by vytvorili prekážky brániace pohybu rastlinného rozmnožovacieho materiálu na vnútornom trhu a zvýšila by sa finančná záťaž spojená s potrebnými kontrolami zdravia a kvality tohto materiálu. Boli stanovené medzinárodné normy pre kvalitu (OECD, EHK OSN) a zdravie (Medzinárodný dohovor o ochrane rastlín, Dohoda Svetovej obchodnej organizácie o sanitárnych a fytosanitárnych opatreniach) rastlinného rozmnožovacieho materiálu, ktoré oprávňujú prijatie opatrení na úrovni EÚ na vytvorenie rovnakých podmienok a na zavedenie harmonizovaného vykonávania predpisov. S cieľom zabezpečiť proporcionalitu opatrení, najmä znížiť administratívnu záťaž zainteresovaných strán, systém musí zohľadňovať slobodu a hospodársku životaschopnosť zúčastnených strán, ako aj MSP a mikropodnikov. Opatrenia vzťahujúce sa na odrody na zachovanie alebo amatérske odrody pomáhajú zabezpečiť prístup pestovateľov vrátane amatérskych záhradníkov k širokej škále rastlinného rozmnožovacieho materiálu a zohrávajú úlohu pri udržiavaní odolných systémov v oblasti poľnohospodárskej produkcie a genetickej rôznorodosti v teréne. Inteligentný rast je podporovaný umožnením zjednodušeného prístupu na trh pre určité odrody. 3. Ciele politiky 3.1. Celkové ciele · Zabezpečiť zdravie a vysokú kvalitu rastlinného rozmnožovacieho materiálu; · poskytnúť jednotný regulačný rámec, ktorý podporí inovácie a konkurencieschopnosť; · podporovať udržateľnú produkciu, biologickú diverzitu, prispôsobenie sa zmene klímy a prispievať k potravinovej bezpečnosti a zmierňovaniu chudoby. 3.2. Konkrétne ciele · Zabezpečiť rovnaké podmienky prostredníctvom zjednodušených, harmonizovaných pravidiel; · znížiť zbytočné náklady a administratívnu záťaž a zvýšiť flexibilitu; · zosúladiť právne predpisy týkajúce sa rastlinného rozmnožovacieho materiálu s ostatnými aktuálnymi stratégiami Únie; · podporovať prístup na trh pre inovácie v oblasti šľachtenia rastlín. 3.3. Operačné ciele · Ustanoviť jeden súbor právnych predpisov týkajúcich sa rastlinného rozmnožovacieho materiálu s pružnými a primeranými postupmi; · podporovať harmonizované vykonávanie právnych predpisov prostredníctvom auditov a odbornej prípravy; · podporovať inovácie zlepšením včasnosti a informovanosti, ktoré prinesie register EÚ; · zvýšiť transparentnosť trhu a vysledovateľnosť prostredníctvom registrácie prevádzkovateľov. 4. Možnosti politiky Vo vymedzení problému boli označené tieto hlavné osi, podľa ktorých by sa mali orientovať zmeny v systéme tak, aby bol vhodný pre meniace sa podmienky v oblasti hospodárstva, životného prostredia, spoločnosti a vedy: i) zjednodušenie základných právnych aktov (z 12 smerníc na jedno nariadenie), ii) návratnosť nákladov a zlepšenie účinnosti a efektívnosti systému, iii) horizontálna koordinácia s aktuálnymi, už prijatými politikami EÚ. V záujme zlepšenia efektívnosti systému a súčasného zachovania záruk vysokej kvality rastlinného rozmnožovacieho materiálu, konkurencieschopnosti, ako aj riešenia nových výziev, medzi ktoré patrí napr. biologická diverzita, sa skúmajú rôzne spôsoby, ako je zvýšená flexibilita, deregulácia alebo centralizácia. Vychádzajúc z uvedených 3 osí bolo v prvej fáze určených 5 možností politiky, pričom všetky možnosti majú spoločné zjednodušenie právnych predpisov a návratnosť nákladov. V rámci rôznych možností sa priebežne riešia otázky súvisiace s MSP a mikropodnikmi. Cieľom je najmä zabezpečiť, aby tieto podniky mali prístup k verejným službám pri plnení určitých úloh, ktoré nemôžu vykonávať samostatne, a podporovať a ďalej rozvíjať ich flexibilitu, aby získali lepší prístup na trh s rastlinným rozmnožovacím materiálom. Náčrt základného variantu a piatich možností: – Možnosť č. 0 – základný variant: bez zmeny v súčasnej situácii (12 smerníc a žiadne pravidlo týkajúce sa návratnosti nákladov). – Možnosť č. 1 – návratnosť nákladov: Možnosť nezahŕňa žiadne zmeny technických ustanovení súčasných právnych predpisov alebo rozdelenia zodpovednosti medzi prevádzkovateľov a príslušné orgány. Jedinou zmenou je úplná návratnosť nákladov, ktoré vznikajú príslušným orgánom vo všetkých členských štátoch, zo strany zainteresovaných strán, ako sa to už deje vo väčšine členských štátov. – Možnosť č. 2 – kombinovaný systém: Pre prevádzkovateľov sa zavedie určitá úroveň flexibility. Registrácia odrôd naďalej zostáva povinná pre zoznam plodín, na ktoré sa vzťahujú právne predpisy EÚ (odlišnosť, vyrovnanosť, stálosť a hospodárska hodnota), ale odborné preskúmanie môže uskutočňovať prevádzkovateľ pod úradným dohľadom. Požiadavky na certifikáciu dávok rastlinného rozmnožovacieho materiálu zostávajú nezmenené, certifikáciu však vo všetkých prípadoch môže vykonať prevádzkovateľ pod dohľadom príslušného orgánu. Súčasné osobitné ustanovenia sa naďalej uplatňujú na odrody na zachovanie/amatérske odrody. – Možnosť č. 3 – deregulácia: Prostredníctvom deregulácie sa zavádza väčšia flexibilita. Ako súčasť registrácie odrody naďalej zostanú povinné testy odlišnosti, vyrovnanosti a stálosti, pričom spomedzi požiadaviek stanovených v právnych predpisoch vypadne hospodárska hodnota poľnohospodárskych plodín. Nepožaduje sa úradná certifikácia. Namiesto toho sa so všetkým dávkami rastlinného rozmnožovacieho materiálu obchoduje podľa minimálnych kritérií iba na základe návesky dodávateľa. Súčasné osobitné ustanovenia sa naďalej uplatňujú na odrody na zachovanie/amatérske odrody. – Možnosť č. 4 – systém so zvýšenou flexibilitou: Ustanoví sa duálny systém poskytujúci prevádzkovateľom rozsiahlu flexibilitu, pri ktorej si môžu zvoliť medzi dvoma systémami, a to jedným pre úradne testované odrody (odlišnosť, vyrovnanosť, stálosť a hospodárska hodnota s kritériami udržateľnosti) a jedným pre neúradne testované odrody, v ktorom popis podáva orgánu žiadateľ. Certifikácia rastlinného rozmnožovacieho materiálu sa obmedzí na úradne testované odrody. Obchodovanie napríklad s odrodami na zachovanie alebo určitými odrodami zastupujúcimi okrajový segment trhu je liberalizované, pretože neexistuje povinnosť odborného preskúmania odrôd a povinnosť certifikácie rastlinného rozmnožovacieho materiálu, takže sa s nimi môže obchodovať ako s netestovanými odrodami. – Možnosť č. 5 – centralizácia: Úrad Spoločenstva pre odrody rastlín (CPVO) dostane mandát koordinovať registráciu odrôd a rozhodovať o nej, pričom tento mandát sa bude týkať odborného preskúmania (odlišnosť, vyrovnanosť, stálosť a hospodárska hodnota), ako aj pomenovania odrody. Požiadavky na certifikáciu pre dávky rastlinného rozmnožovacieho materiálu zostanú nezmenené, ale certifikácia sa bude môcť vykonávať pod úradným dohľadom. Zriadia sa „referenčné certifikačné centrá“ poverené úlohou vytvoriť najlepšie postupy, vykonávať porovnávacie testy a skúšky a uskutočňovať štúdie na podporu rozvoja politík a šíriť poznatky o certifikácii rastlinného rozmnožovacieho materiálu. Súčasné osobitné ustanovenia sa naďalej uplatňujú na odrody na zachovanie/amatérske odrody. 5. Posúdenie vplyvov Súčasné náklady na vykonávanie predpisov vzťahujúcich sa na registráciu odrôd dosahujú v EÚ výšku približne 55 – 60 miliónov EUR ročne. Z toho odlišnosť, vyrovnanosť a stálosť na jednej strane a hospodárska hodnota na strane druhej predstavujú 45 % a 55 %, a to v uvedenom poradí. Výdavky na certifikáciu rastlinného rozmnožovacieho materiálu sa pohybujú v rozmedzí od 73 do 79 miliónov EUR. Väčšina členských štátov má už dnes zabezpečenú úplnú alebo čiastočnú návratnosť nákladov, menšina členských štátov návratnosť nedosahuje. Najmenej 60 % týchto nákladov vyberú príslušné orgány vo všetkých členských štátoch. Kombinované ročné náklady na registráciu a certifikáciu zodpovedajú približne 3 % (z čoho najmenej 60 % už znášajú prevádzkovatelia) trhovej hodnoty poľnohospodárskeho osiva. Boli sledované všetky vplyvy na MSP a mikropodniky. Možnosť č. 1 sa týka len návratnosti nákladov. Touto možnosťou sa vytvoria rovnaké podmienky pre prevádzkovateľov, znížia sa náklady príslušných orgánov členských štátov a zaistí sa ich fungovanie v budúcnosti. Táto možnosť nebude mať vplyv na konkurencieschopnosť a neposkytne žiadnu podporu pre inovácie a dosiahnutie environmentálnych cieľov alebo cieľov v oblasti udržateľnosti. Príslušné orgány budú aj naďalej zaručovať dostupnosť verejných služieb na vykonávanie odborných preskúmaní a inšpekcií. Z tejto záruky budú ťažiť hlavne MSP a mikropodniky, ktoré nemajú také zdroje, aby mohli plniť tieto úlohy samé. Zásada návratnosti nákladov nebude mať významný vplyv na MSP a mikropodniky, pretože táto zásada sa už uplatňuje vo väčšine členských štátov a poskytuje týmto podnikom výhody, pretože zaisťuje zachovanie prístupu k verejným službám, ktoré sú potrebné pri obchodovaní s produktmi. Možnosť č. 2 takisto poskytne spravodlivejšie podmienky pre konkurentov na vnútornom trhu, keďže sa zabezpečí úplná návratnosť nákladov vo všetkých členských štátoch. Zníži sa administratívna záťaž, pretože mnohé úlohy (certifikácia, testovanie na účely registrácie) budú môcť vykonávať prevádzkovatelia pod úradným dohľadom. Tým sa výrazne zvýši flexibilita prevádzkovateľov pri uvádzaní nových odrôd na trh. Niektoré úlohy sa pravdepodobne z verejného sektora prenesú na súkromný sektor. Cieľom je poskytnúť všetkým prevádzkovateľom flexibilitu, aby mohli vykonávať niektoré úlohy sami, ak si to želajú, ale naďalej je zaručená aj existencia verejných služieb tak, aby pre MSP a mikropodniky boli dostupné odborné preskúmania a inšpekcie vykonávané príslušnými orgánmi. Táto možnosť tiež nezahŕňa jednoznačnú podporu pre dosiahnutie environmentálnych cieľov alebo cieľov v oblasti udržateľnosti. Možnosť č. 3 predstavuje riziko pre zdravie a kvalitu rastlinného rozmnožovacieho materiálu, pretože sa ruší povinná certifikácia. Príslušné orgány a prevádzkovatelia budú môcť realizovať veľké úspory nákladov, ale zrušenie certifikácie znamená, že budú musieť byť zrušené aj požiadavky EÚ na rovnocennosť pri dovoze osiva z tretích krajín. Je tiež pravdepodobné, že hospodárske činnosti, ako napr. rozmnožovanie osiva, sa vo väčšej miere premiestnia do tretích krajín. MSP budú znevýhodnené, pretože sa zruší hospodárska hodnota, ktorá slúži na nezaujaté informovanie používateľov nezávislé od trhovej sily predajcu. Dôsledkom zrušenia hospodárskej hodnoty bude tiež ohrozenie environmentálnych cieľov, pretože nebudú existovať žiadne prostriedky na riadenie šľachtenia rastlín tak, aby sa tieto ciele dosahovali. Možnosť č. 4, podobne ako možnosť č. 3, ponúkne dodatočné úspory nákladov pre príslušné orgány a prevádzkovateľov, pričom zároveň poskytne ďalšie záruky pre charakterizáciu rastlinného rozmnožovacieho materiálu (hospodárska hodnota pre úradne testované odrody). Riziká spôsobené nepovinnou certifikáciou a registráciou odrôd však budú pretrvávať. Z väčšej slobody konania budú ťažiť rôzni prevádzkovatelia, najmä MSP a mikrosubjekty pôsobiace v okrajových segmentoch trhu. Táto možnosť zároveň ponúkne dobré príležitosti na podporu udržateľného poľnohospodárstva a poľnohospodárskej biodiverzity, pretože registrácia odrôd na zachovanie/amatérskych odrôd je administratívne menej náročná a mala byť posilniť prístup na trh v tejto oblasti. Možnosť č. 5 ponúka silné záruky, pokiaľ ide kvalitu a zdravie rastlinného rozmnožovacieho materiálu, prostredníctvom centralizácie registrácie odrôd v EÚ a zároveň vytvára rovnaké podmienky pre prevádzkovateľov. Ustanoví sa účinný a transparentný systém s harmonizovanými technickými požiadavkami. Zvýši sa rýchlosť prístupu na trh nových, zlepšených odrôd, čo by v dlhodobom horizonte mohlo viesť k rastu zamestnanosti. Všetci prevádzkovatelia budú mať možnosť podať jednotnú žiadosť na CPVO na získanie registrácie rastlinnej odrody a/alebo ochrany rastlinnej odrody, čo uľahčí najmä činnosť MSP. Táto možnosť však nemá jednoznačné prostriedky na riadenie šľachtenia rastlín tak, aby sa dosahovali ciele v oblasti udržateľnosti a ochrany poľnohospodárskej biodiverzity, zameriava sa viac na potreby konvenčného šľachtenia rastlín. 6. Porovnanie možností V súhrnnej tabuľke nižšie sa uvádza celkové porovnanie možností, pokiaľ ide o dosiahnutie cieľov revízie v porovnaní so súčasnou situáciou. || || Možnosť č. 1 || Možnosť č. 2 || Možnosť č. 3 || Možnosť č. 4 || Možnosť č. 5 || Uprednostňovaná možnosť Celkové ciele || Zabezpečiť zdravie a vysokú kvalitu rastlinného rozmnožovacieho materiálu || 0 || 0 || −− || −− || 0 || 0 zabezpečiť jednotný a harmonizovaný regulačný rámec, ktorý podporí inovácie a konkurencieschopnosť európskeho odvetia produkcie rastlinného rozmnožovacieho materiálu || + || + || + || ++ || ++ || ++ podporovať udržateľnú produkciu, ochranu biologickej diverzity, prispôsobenie sa zmene klímy a prispievať k potravinovej bezpečnosti a zmierňovaniu chudoby || 0 || 0 || − || ++ || 0 || ++ Konkrétne ciele || zabezpečiť rovnaké podmienky v celej EÚ prostredníctvom zjednodušených, jasných a harmonizovaných základných pravidiel vzťahujúcich sa na hlavné zásady a predložených v zlepšenej právnej forme || + || + || + || + || ++ || ++ znížiť zbytočné náklady a administratívnu záťaž pre verejné orgány a zvýšiť flexibilitu pre prevádzkovateľov bez ohrozenia všeobecných politických cieľov || + || ++ || + || ++ || ++ || ++ podporiť inovácie v oblasti šľachtenia rastlín, najmä v MSP, s cieľom zlepšiť možnosti výberu pre používateľov rastlinného rozmnožovacieho materiálu a prístup k rozmanitým rastlinným odrodám prispôsobeným podmienkam v Európe || 0 || + || 0 || ++ || ++ || ++ zosúladiť právne predpisy týkajúce sa rastlinného rozmnožovacieho materiálu s ostatnými aktuálnymi stratégiami Únie (poľnohospodárstvo, biologická diverzita, potravinová bezpečnosť, zmeny klímy, biohospodárstvo) || 0 || 0 || − || + || 0 || + Operačné ciele || poskytnúť zjednodušený právny rámec pre obchodovanie s rastlinným rozmnožovacím materiálom, teda „právny predpis o rastlinnom rozmnožovacom materiáli“, a to zavedením zjednodušených, pružnejších a primeranejších postupov || 0 || ++ || ++ || ++ || ++ || ++ podporiť väčšiu harmonizáciu pri vykonávaní právnych predpisov v celej EÚ prostredníctvom auditov a odbornej prípravy || 0 || 0 || 0 || 0 || ++ || ++ podporovať inovácie zlepšením včasnosti a úrovne informácií poskytovaných v registri EÚ || 0 || 0 || 0 || 0 || ++ || ++ zvýšiť transparentnosť trhu a zlepšiť vysledovateľnosť prostredníctvom registrácie prevádzkovateľov || 0 || ++ || ++ || + || ++ || ++ Vysvetlivky: 0: žiadna zmena oproti možnosti základného variantu +: určitý pozitívny vplyv ++: významný pozitívny vplyv −: určitý negatívny vplyv −−: významný negatívny vplyv Uprednostňovaná možnosť Keďže žiadna z týchto piatich možností neposkytla optimálnu rovnováhu medzi účinnosťou systému, zabezpečením kvality rastlinného rozmnožovacieho materiálu, udržaním konkurencieschopnosti a zastavením straty biologickej diverzity, bola vytvorená a vybraná uprednostňovaná možnosť, ktorá kombinuje pozitívne prvky 5 východiskových možností a zároveň zachováva čo najväčší výber a flexibilitu pre prevádzkovateľov. Táto uprednostňovaná možnosť preberá prvky z možností č. 2, 4 a 5. Cieľom tejto kombinácie je nájsť rovnováhu medzi flexibilitou pre prevádzkovateľov a biologickou diverzitou (možnosti č. 2 a 4) a potrebou prísnych požiadaviek na zdravie a kvalitu (možnosť č. 2 a 5), aby mohol trh riadne fungovať a aby produkty boli trvale kvalitné a zdravé. Zahŕňa dve horizontálne zásady, a to zásadu zjednodušovania štruktúry právnych predpisov týkajúcich sa rastlinného rozmnožovacieho materiálu a zásadu návratnosti nákladov. Všeobecné zásady sú: Návratnosť nákladov na služby, ktoré vykonávajú príslušné orgány. Výnimky sú možné v závislosti od stupňa verejného záujmu pri obchodovaní s príslušným rastlinným rozmnožovacím materiálom alebo v súlade s výnimkami, ktoré predpokladá revízia nariadenia 882/2004. Prevádzkovatelia môžu pod úradným dohľadom príslušného orgánu vykonávať široký rad činností v oblasti registrácie a certifikácie. V záujme zabezpečenia vysledovateľnosti rastlinného rozmnožovacieho materiálu musia byť všetci prevádzkovatelia zaregistrovaní. Na špecifický zoznam druhov, ktoré sú dôležité pre trh EÚ, sa musia vzťahovať osobitné a presne vymedzené povinnosti týkajúce sa registrácie a certifikácie. Na všetok ostatný rastlinný rozmnožovací materiál (nezapísané druhy) na trhu sa musia vzťahovať všeobecné minimálne požiadavky, ktoré sa týkajú povinností v súvislosti s označovaním, a ustanovenia o „vhodnosti na použitie“. Úloha CPVO sa rozšíri na sústreďovanie všetkých informácií o odrodách rastlinného rozmnožovacieho materiálu registrovaných na vnútroštátnej alebo európskej úrovni. CPVO bude harmonizovať technické požiadavky a vykonávať audit vnútroštátnych úradov skúšobníctva, ktoré zase umožnia testovacím staniciam zo súkromného sektora vykonávanie odborných preskúmaní. Posilní sa úloha CPVO pri zavádzaní opatrení na sprístupnenie informácií o odrodách schválených na obchodovanie na vnútornom trhu (databáza online) a overovaní pomenovaní vo všetkých žiadostiach. Ako alternatívu k vnútroštátnej registrácii CPVO ponúkne centralizovanú registráciu odrôd, ktoré si nevyžadujú posúdenie hospodárskej hodnoty (napríklad zelenina). Z dôvodov verejného záujmu sa v prípade odrôd na zachovanie a amatérskych odrôd poskytne možnosť registrácie neúradne testovaných odrôd s úradne uznaným popisom na vnútroštátnej a európskej úrovni. Uvoľnia sa existujúce obmedzenia pre obchodovanie s odrodami na zachovanie. Zatiaľ čo hospodárska hodnota sa zachová a bude sa o nej rozhodovať podľa konkrétnych druhov, jej kritériá budú v zásade odrážať verejný záujem a stane sa „hodnotou pre pestovanie a využitie z hľadiska udržateľnosti a zdravia“. Hospodárska hodnota sa v čo najväčšej možnej miere zosúladí naprieč agroekologickými regiónmi a pokiaľ je to možné, bude sa neustále zlepšovať, aby mohla reagovať na akýkoľvek vývoj verejných a súkromných potrieb a právnych požiadaviek. Zachová sa povinná certifikácia dávok určitých plodín. Zoznam druhov, na ktoré sa má vzťahovať táto povinnosť, bude stanovený podľa konkrétnych plodín, aby v budúcnosti boli možné zmeny, napríklad v prípade zdravotných rizík alebo hospodárskeho významu. Preskúmanie pod úradným dohľadom sa rozšíri na všetky druhy a kategórie (t. j. základné a predzákladné plodiny). Osobitne sa zohľadnia potreby mikropodnikov a MSP: Rovnaký prístup k vnútornému trhu pre odrody vyšľachtené týmito spoločnosťami bude zaručený vďaka zachovaniu pravidiel registrácie (udržanie hospodárskej hodnoty), ktoré nevychádzajú z trhovej sily predajcu. Okrem toho sa prostredníctvom možnosti používať popis odrody poskytnutý prevádzkovateľom (úradne uznaný popis) posilnia príležitosti pre špecifické trhy (napr. odrody na zachovanie), ktoré majú osobitný význam pre MSP a mikropodniky. Príslušné orgány budú neustále zabezpečovať dostupnosť služieb úradnej inšpekcie v záujme vykonávania činností, ktoré MSP a mikropodniky nemôžu vykonávať samé. Uprednostňovaná možnosť teda dosiahne päť hlavných cieľov týmto spôsobom: (1) zjednodušenie prostredníctvom nahradenia 12 smerníc jedným nariadením; (2) znižovanie administratívnej záťaže zavedením návratnosti nákladov a presunom úloh na prevádzkovateľov; (3) podpora inovácií prostredníctvom umožnenia vyššej prevádzkovej flexibility pre prevádzkovateľov; (4) podpora udržateľnosti, biologickej diverzity a prispôsobenia sa klimatickým zmenám prostredníctvom „udržateľnej hospodárskej hodnoty“ a zníženia zaťaženia pre odrody na zachovanie; (5) zabezpečenie transparentnosti a vysledovateľnosti prostredníctvom zavedenia registrácie všetkých prevádzkovateľov a minimálnych požiadaviek pre nezapísané druhy. 7. Monitorovanie a hodnotenie Na posúdenie úspešnosti zavedených opatrení sa navrhujú viaceré ukazovatele: (1) Harmonizácia právnych predpisov a ich vykonávania v členských štátoch – Počet prijatých žiadostí o vysvetlenie a sťažností. – Výsledky auditov FVO alebo CPVO týkajúcich sa vykonávania právnych predpisov v členských štátoch. – Počet oznámení o vnútroštátnych opatreniach prijatých od členských štátov. – Funkčný register prevádzkovateľov. (2) Zníženie administratívneho zaťaženia a nákladov a zavedenie flexibility – Registrácia odrôd – Žiadosť: počet, potrebný čas, návratnosť nákladov. – Spoločnosti v oblasti produkcie rastlinného rozmnožovacieho materiálu, ktoré podávajú žiadosti, so zameraním na MSP: počet, typ, vývoj. – Počet odrôd registrovaných s „úradne uznaným popisom“. – Počet priamych žiadostí o registráciu odrody na CPVO. – Kontrola kvality rastlinného rozmnožovacieho materiálu – Percento certifikácie pod úradným dohľadom v porovnaní s úradnou certifikáciou v členských štátoch. – Náklady na kontrolu kvality rastlinného rozmnožovacieho materiálu. (3) Stanovenie primeraných pravidiel a zosúladenie s ostatnými politikami a stratégiami EÚ – Počet, množstvo odrôd na zachovanie a amatérskych odrôd, ktoré boli zaregistrované a s ktorými sa obchoduje. – Počet druhov, na ktoré sa vzťahujú tieto pravidlá. – Harmonizované kritériá na registráciu odrôd (napr. udržateľná hospodárska hodnota).